# Oleksandr Moissèienko

Oleksandr Oleksàndrovitx Moissèienko (en ucraïnès: Олександр Олександрович Моїсеєнко), nascut el 17 de maig de 1980, és un jugador d'escacs ucraïnès, que té el títol de Gran Mestre des de 2000.
A la llista d'Elo de la FIDE del gener de 2022, hi tenia un Elo de 2602 punts, cosa que en feia el jugador número 16 (en actiu) d'Ucraïna, i el 216è millor jugador del rànquing mundial. El seu màxim Elo va ser de 2726 punts, a la llista de setembre de 2011 (posició 21 al rànquing mundial).

## Biografia i resultats destacats en competició

Tot i que va néixer a Severomorsk, a la província de Murmansk, al nord-oest de Rússia, és de família ucraïnesa, i va anar a viure amb la seva família a Khàrkiv, Ucraïna, quan tenia nou anys. Va començar a destacar en el món dels escacs ja en edat juvenil. Va participar representant Ucraïna a l'Olimpíada d'escacs de la joventut de 1995, com a segon tauler, en un equip en què també hi havia Oleksandr Kovtxan i Serhí Fedortxuk. El 1996, Moiseenko va participar en el Campionat del món Sub-16 a Cala Galdana, on hi acabà en 9a posició, i hi obtingué el títol de Mestre Internacional. El 1998, fou 2n al Campionat d'Ucraïna juvenil, a Khàrkiv, amb 7/11 punts. El mateix any, empatà als llocs 2n-5è al Campionat d'Europa juvenil, amb una puntuació de 6.5/9.
El 1999, empatà als llocs 1r-5è al Campionat d'Ucraïna, a Alushta. A un torneig de Grans Mestres a Ucraïna el 1999, hi fou primer en solitari amb 10/13, guanyant-hi una norma de GM. Posteriorment el mateix any empatà als llocs 1r-2n a Oriol amb 8/11 punts. A Krasnodar 1999, hi guanyà amb 7.5/11. Aquesta sèrie d'excel·lents resultats li varen permetre d'obtenir el títol de Gran Mestre. El 2000, fou segon al Campionat d'Ucraïna júnior, a Khàrkiv, amb 7.5/11.
Moissèienko va puntuar 8.5/13 al Campionat d'Europa individual a Istanbul 2003, on hi quedà empatat als llocs 4t-11è, cosa que el va classificar per disputar el Campionat del món de la FIDE de 2004 a Trípoli. Allà, hi derrotà Serguei Dolmàtov en primera ronda, per 1.5-0.5. A la segona ronda, derrotà Victor Bologan per 2.5-1.5, i fou finalment eliminat en tercera ronda per Vladímir Akopian per 0.5-1.5.
A finals de 2005, va participar en la Copa del món de 2005 a Khanti-Mansisk, un torneig classificatori per al cicle del Campionat del món de 2007, on tingué una actuació regular i fou eliminat en segona ronda per Loek van Wely. El 2006 fou primer en solitari, amb 7,5 /9 al colossal obert d'escacs de Cappelle-la-Grande (624 participants, amb 112 GMs i 80 MIs), per davant, entre d'altres, de Vugar Gaixímov.
Moissèienko ho ha fet especialment bé en torneigs al Canadà en els darrers anys. El 2003, al torneig International Pro-Am de Guelph, hi empatà als llocs 3r-5è, amb 6.5/9 punts. També el 2003, guanyà el Chess'n Math Association Futurity de Toronto amb 8.5/10. Va guanyar el Canadian Open de 2003 a Kapuskasing amb 8/10. L'any següent, al mateix lloc, va defensar amb èxit el títol, empatat amb Dimitri Tyomkin, amb 8/10. Va guanyar el torneig internacional Pro-Am de Guelph de 2004 amb 7.5/9. Empatà als llocs 2n-3r al torneig internacional de Mont-real de 2004 amb 7/11. Al Canadian Open de 2005 a Edmonton, hi puntuà 7/10, acabant empatat als llocs 12-27è. El 2006 va guanyar l'obert de Quebec a Mont-real amb 8/9, i empatà als llocs 3r-9è al Canadian Open a Kitchener amb 6.5/9. El 2008, Moissèienko empatà al primer lloc, amb 6.5/9, amb Victor Mikhalevski, Eduardas Rozentalis, i Matthieu Cornette, al Canadian Open a Mont-real, i també va guanyar el torneig internacional d'Edmonton de 2008, amb 7/9, per davant de l'ex Campió dels EUA Alexander Shabalov i de Surya Sekar Ganguly. El 2008, va vèncer el fort Memorial Rubinstein a Polanica-Zdrój.
Guanya l'edició de 2009 de l'Aeroflot Open, empatat a punts amb Étienne Bacrot.
El juny de 2011 empatà als llocs 3r-4t a Kíev, al 80è Campionat d'Ucraïna (el campió fou Ruslan Ponomariov). També el 2011 al Campionat d'Europa absolut celebrat a Aix les Bains, hi empatà al primer lloc, amb 8,5/11 punts, amb Vladímir Potkin, Radosław Wojtaszek, i Judit Polgár, però fou quart per desempat. Entre l'agost i el setembre de 2011 participà en la Copa del món de 2011, a Khanti-Mansisk, un torneig del cicle classificatori pel Campionat del món de 2013, i hi tingué una actuació raonable; avançà fins a la tercera ronda, quan fou eliminat per David Navara (2-4).
El maig de 2013 es proclamà Campió d'Europa a Legnica, Polònia, per millor desempat, per damunt de Ievgueni Alekséiev.
L'agost de 2013 participà en la Copa del Món de 2013, on tingué una actuació regular, i arribà a la tercera ronda, on fou eliminat per Borís Guélfand ½-1½.
El juny de 2019, va empatar al 2n-3r lloc al Campionat Internacional d'escacs de Netanya juntament amb Tal Baron.

### Participació en competicions per equips

Moissèienko ha participat, representant Ucraïna, quatre cops a les Olimpíades d'escacs. Fou membre de l'equip ucraïnès que assolí la medalla d'or a la 36a Olimpíada, Calvià 2004, i també del que assolí la medalla d'or a la XXXIX Olimpíada, Khanty-Mansiysk 2010. També va participar en les edicions de 2003 i 2005 del Campionat d'Europa per equips, i al Campionat del món per equips de 2005 i de 2011.
* XXXV Olimpíada, Bled 2002, 2n suplent, 7/9 (+5 =4 −0);
* Plòvdiv 2003, Campionat d'Europa per equips, segon tauler, 5/8 (+3 =4 −1);
* XXXVI Olimpíada, Calvià 2004, quart tauler, 5/8 (+3 =4 −1), or per equips;
* Goteborg 2005, Campionat d'Europa per equips, tercer tauler, 6/8 (+5 =2 −1), bronze per taulers;
* Beersheva 2005 Campionat del món per equips, 1r suplent, 1.5/3 (+1 =1 −1);
* XXXVII Olimpíada, Torí 2006, 1r suplent, 4/6 (+4 =0 −2).
* XXXIX Olimpíada, Khanty-Mansiysk 2010, 1r suplent, 2.5/4 (+2 =1 -1), or per equips.
* Ningbo 2011 Campionat del món per equips, 4t tauler, 6/8 (+4 =4 −0), bronze per equips, or individual.

## Notes i referències

* ↑ «"Rànquing d'escaquistes per federació: Ucraïna"» (en anglès). lloc web de la FIDE. [Consulta: 21 gener 2022].
* ↑ Posició al rànquing mundial i evolució Elo d'Oleksandr Moissèienko «benoni.de» (en alemany). Arxivat de l'original el 2014-10-27. [Consulta: 27 desembre 2011].
* ↑ «Children's Chess Olympiads: Ukraine» (en anglès). OlimpBase. [Consulta: 30 gener 2012].
* ↑ «Classificació final del Campionat del món Sub-16, 1996». old.chess.gr. Arxivat de l'original el 2012-02-11. [Consulta: 26 desembre 2011].
* 1 2 «Fitxa d'Oleksandr Moissèienko» (en anglès). chessmetrics.com. [Consulta: 27 desembre 2011].
* ↑ «Historial del Campionat d'escacs d'Ucraïna» (en castellà). ajedrezdeataque.com. [Consulta: 27 desembre 2011].
* ↑ «'European Championships 2003» (en anglès). TWIC 449. Arxivat de l'original el 2011-08-07. [Consulta: 27 desembre 2011].
* ↑ «World Chess Championship 2004 FIDE Knockout Matches» (en anglès). Quadres de resultats dels matxs pel Campionat del món de la FIDE de 2004, a Líbia. FIDE. [Consulta: 28 desembre 2011].
* ↑ «Lloc web oficial de la Copa del món de 2005» (en anglès). [Consulta: 28 desembre 2011].
* ↑ Resultats de la FIDE World Cup 2005 a Informació sobre els campionats del món d'escacs al lloc web de Mark Weeks (anglès)
* ↑ Crowther, Mark. «FIDE World Chess Cup 2005» (en anglès). The Week in Chess 580, 19-12-2005. Arxivat de l'original el 2012-02-01. [Consulta: 28 desembre 2011].
* ↑ «22e Open International de Cappelle-la-Grande 2006, Classement final» (en francès). cappelle-chess.fr. Arxivat de l'original el 2012-01-30. [Consulta: 27 desembre 2011].
* ↑ «Campions del Canadian Open» (en anglès). compilat per Jonathan Berry. [Consulta: 28 desembre 2011].
* ↑ Crowther, Mark. «TWIC 506: Canadian Open Championship» (en anglès). London Chess Center, 19-07-2004. Arxivat de l'original el 2012-03-03. [Consulta: 28 desembre 2011].
* ↑ «Resultats d'Oleksandr Moissèienko» (en anglès). Federació Canadenca d'Escacs. Arxivat de l'original el 2004-10-20. [Consulta: 28 desembre 2011].
* ↑ «2008 Canadian Open Section A» (en anglès). [Consulta: 28 desembre 2011].
* ↑ «3rd Edmonton International». FIDE, 2008. [Consulta: 28 desembre 2011].
* ↑ Umiastowski, Adam. «Historial, resultats complets, partides, i taules de creuaments del Memorial Rubinstein» (en polonès). Arxivat de l'original el 2011-04-23. [Consulta: 28 desembre 2011].
* ↑ Crowther, Mark. «Aeroflot Open 2009» (en anglès). TWIC 747, 02-03-2009. Arxivat de l'original el 2012-03-04. [Consulta: 23 desembre 2011].
* ↑ «80th Ukrainian Championship – pictorial impressions» (en anglès). ChessBase.com, 23-06-2011. [Consulta: 27 desembre 2011].
* ↑ «Vladimir Potkin Becomes European Champion» (en anglès). Chessdom. Arxivat de l'original el 2011-04-09. [Consulta: 28 desembre 2011].
* ↑ FIDE has announced qualifiers for the World Cup 2011, Chessbase, 15 de juliol de 2011 (en anglès). Consultat el dia 28 de desembre de 2011 (anglès)
* ↑ «FIDE World Cup 2011» (en anglès). chess.com, 27-08-2011. [Consulta: 25 desembre 2011].
* ↑ «Resultats de la Copa del món de 2011» (en anglès). ugrasport.com. Arxivat de l'original el 2011-11-22. [Consulta: 28 desembre 2011].
* ↑ Mark Crowther. «14th European Individual Championships 2013» (en anglès), 16-05-2013. [Consulta: 29 juliol 2013].
* ↑ «Campionat d'Europa absolut 2013: Classificació final». chess-results.com. [Consulta: 26 desembre 2014].
* ↑ En aquest torneig els finalistes es classificaven pel Torneig de Candidats de 2014.
* ↑ «Emparellaments i resultats de la Copa del Món d'escacs de 2013» (en anglès). Lloc web oficial de la Copa del món 2013. Arxivat de l'original el 2013-12-21. [Consulta: 7 octubre 2013].
* ↑ «Netanya International Chess Festival 2019 - Open Section agost 2019 Israel FIDE Chess Tournament report». ratings.fide.com. [Consulta: 21 gener 2022].
* ↑ «Fitxa d'Oleksandr Moissèienko» (en anglès). OlimpBase. [Consulta: 28 desembre 2011].